La Moscova este şi oligarhul fugar Ilan Şor, precum şi deputata independentă Marina Tauber, membră a echipei lui Şor.
Într-o înregistrare video publicată joi dimineaţa pe reţelele sociale, Guțul a spus că a fost invitată de Putin, căruia i-a și mulțumit.
„Este o mare onoare să reprezint Găgăuzia și toată Moldova la acest eveniment”, a spus Guțul.
„Mulțumesc președintelui Rusiei Vladimir Vladimirovici Putin pentru invitația de a participa la evenimentele festive. Este un semn major de prietenie și încredere între popoarele noastre. Am înfăptuit Marea Victorie împreună și astăzi suntem din nou aproape, pentru că aceasta face parte din istoria noastră comună. Nimeni nu poate rupe prietenia noastră de secole”, a mai spus Guțul.
День Победы. 9 мая. Для нас это не просто праздник. Гагаузы одними из первых столкнулись с бесчеловечной жестокостью захватчиков и ужасами жизни в оккупации. pic.twitter.com/K7jBAX4xFP
— Evghenia Gutul (@EvgheniaGutul) May 9, 2024
La rândul său, într-un video publicat de agenţia rusă de stat RIA Novosti, Ilan Şor a declarat că „o parte din focul veşnic” din capitala Rusiei va fi adus în Moldova şi „va fi repartizat tuturor responsabililor care desfăşoară marşul Victoriei” la Chişinău.
Ziua Europei la Chișinău
În paralel, joi, la Chişinău, autorităţile proeuropene ale ţării au ţinut să marcheze Ziua Victoriei în contextul în care 9 Mai este şi Ziua Europei.
Venită la Memorialul „Eternitate”, președinta Maia Sandu a declarat că astăzi moldovenii îi comemorează pe cei căzuţi în cel de-al Doilea Război Mondial, dar sărbătoresc și Europa.
„Astăzi îi comemorăm pe pământenii noştri care au luptat în al Doilea Război Mondial pentru a readuce pacea pe continent. Astăzi sărbătorim pacea, pentru că 9 mai 1945 a fost prima zi de pace pe continentul nostru. Şi astăzi sărbătorim Europa, Europa fiind cel mai durabil şi cel mai de succes proiect de pace”, a subliniat Maia Sandu.
Președinta Maia Sandu a fost însoțită de comisarul european Johannes Hahn, care a venit special la Chişinău, de preşedintele Parlamentului de la Chişinău, Igor Grosu, și alți oficiali moldoveni.